  Майя Бывальцева Анжелика Тихонова корреспондент Удмуртлыкен, удмуртъёсын герӟаськем одӥгез пусйымонэз ӵектос 2016-тӥ арын луиз «УчимУдмуртский». Сое кылдытӥзы Ижарысь журналист Александр Бикузин но Кировысь дизайнер Андрей Соловьёв. «УчимУдмуртский» — со удмурт но ӟуч кылъёсын серемес, тодэ кылись суредъёс. Отын удмурт кылъёс гожтэмзыя кыӵе ке но ӟуч кылэн тупало, но пуштроссы чылкак мукет луэ. Кылъёсын шудон Ӵектосэз кылдытӥсьёс ӧз но малпалялэ, кичӧлтонзы калыклы сыӵе тунсыко потоз но паськыт вӧлмоз шуыса. Иворъёсъя «Удмуртия» агентство тодӥз, мар али малпало со пумысен Александр Бикузин но Андрей Соловьёв. Александр: удмуртэз (ваньзэ — кылэз но, лулчеберетэз но…) вӧлмытонлы сӥзем ӵектосъёс трос, но ваньзы соос удмуртъёс понна чакламын. Нош «УчимУдмуртский» — удмурт кылэз тодӥсьтэмъёслы, озьыен, татын аудитория паськытгес. Соин ик со вӧлмиз но. Ӵектослэн ужпумез нырысь ик вӧлмытон, но шулдыртон но берпуметӥ интыын ӧвӧл. Серекъян, исаськон — интернетын пукисьёсты кыскон понна. Со ик ужаз. Кылъёс асьсэос лыкто. Вераськонын, гожъямъёсын пумисько, йыр ачиз ӟуч кылын ӵошатэ, ӟуч кылъёсты удмуртэзлы тупасьсэ утча. Кӧня ке кылъёсты тодмоосы ысъязы. Умой баб, пыль, буш… кадьёссэ. Ог куинь толэзь ортчыса, куке дасо пала гинэ кылъёс дасямы, малпай вал - всё, быризы. Сэре шуак син азе потыны кутскизы асьсэос. Огпол слон кылэз утчаса кыллюкаме пырай, соку ик шедьтӥ нарды кылэз. Дырызъя пӧртэм сямен луэ. Куддыр арня ӵоже кыл уг шедьтӥськы, куддыр кык нуналлы огпол удалтэ, одӥг нунал куспын куинь туж тупась кыл но шедьтӥ вал. Нош Интернетэ поттыны тыршисько кык нуналлы огпол, яке ӵемгес но луэ. Но нырысь ик уж дурысь удмурт кылэз валасьтэмъёслы возьматӥсько на — соос берпуметӥ цензура луо. Андрей: «УчимУдмуртский» нырысь ик потӥз «ВКонтакте» герӟетын Удмуртиын кылдытэм ӟуч бамын. Лыдӟисьёс кыклы люкиськизы: кин ке юморез дунъяз, мукетъёсыз чик ӧз валалэ. Озьы вераськон тулкым ӝутскиз. Валтӥсез — со синйылтытэк ӧз кыльы. Собере ӵектослэн «ВКонтакте» но «Фейсбук» герӟетъёсын аслаз бамъёсыз кылдӥзы. «Фейсбукын» суредъёсты тужгес кельшыто ӟуч лыдӟисьёс. Ми калыкез вырӟытӥмы, табере кылъёсты асьмеос гинэ ум бырйиське, ӵектонъёс но вуо. Александр: Нырысетӥез суред — ку. Кызьы со лыктӥз, уг тодӥськы ни. Отын фотошоптэк вал, «Кин-дза-дза» фильмысь суред гинэ, гожтэмын «ку — когда». Одӥг нуналэ суредъёс кыӵе ке тодмо сайтын потӥзы, собере ваньмыз берганы кутскиз… Трос вазиськонъёс удмуртъёслэсь но, Россиын улӥсьёслэсь но. Кин ке аслаз анай кылыныз со выллем примеръёс вераны кутскиз. Мон понна тужгес умой суредъёс: ку, суй, умой баб, кот, уж, урод, куй, дан но мукетъёсыз. Андрей: Саша кылъёсын ужа, нош мон дизайн лэсьтӥсько. Милемлы «УчимУдмуртский» ӵектосъя открыткаос но лэсьтыны ӵектӥзы. (Соосты гужем поттыны кутскизы ни — ред.). Одӥгез нырысетӥосыз пӧлысь открытка                                                                                   Фото: vk.com (#УчимУдмуртский) © Александр: Та ӵектосэн валче мон ачим тодмамонгес ӧй луы. Уж дурын гинэ «кизили» шуыса серекъяло, эшшо ушъязы кӧня ке! «5 каналын» (Санкт-Петербург) возьматэм сюжетэз нокин, но адӟымтэ шуыса валай. Малпаськисько на, «УчимУдмуртский» удмурт кылэз дышетыны кинэ ке ӝутоз ик дыр, но, троссэ уз. Валтӥсез асьсэос удмуртъёс мед адӟозы ӟучъёслэсь (неудмуртъёслэсь) удмурт кылэн тунсыкъяськемзэс, соку, оло, асваланзы интыяз пуксёз. Удмурт кыл со кыӵе ке жоб ӧвӧл шуыса мед валалозы, но шӧдозы, пиналъёссэс анай кылзылэсь утьыса-ватыса медам возе. Монэ шумпотто туала удмурт егитъёс. Ма гинэ уг малпало соос? Тани кыӵе ӟеч амал шедьтӥллям асьме кылэз вӧлмытон понна. Кие кутымон, синмаськымон открыткаос пӧрмиллям. Оскисько, та ужез пиос азьланьтозы но удмуртъёс сярысь трос мадёзы на Удмуртилэн тӧроез Александр Соловьёв Удмуртилэн тӧроез Александр Соловьёв, Андрей Соловьёв но Александр Бикузин «Гербер» праздникысен (25.06.2016) Фото: facebook.com (Иван Лебедев) © «Мон-а? Ми!» Вераны кулэ, Кировысь дизайнер Андрей Соловьёв удмуртъёсын, удмурт кылэн герӟаськем пӧртэм арбериос кылдытэ. Нырысетӥ юрттӥсез — Екатерина кузпалыз. «Мон-а? Ми!» — шуо соос. Нош ик кылъёсын шудэмлэсь пӧрмиз та дырлы тросэзлы тодмо луись ни «Монами» удмурт дизайн-мастерскойлэн нимыз. Соловьёв кузпалъёслэн озьы верамзы потэм, соос огазьын, ӵошен ужало шуыса. «Тодматскон вакытамы кыкнамы но быгатонлыко, ӟуч но кунгож сьӧрысь клиентъёсын ужась дизайнеръёс вал ини. Огвакытэ куд-ог удмурт заказъёсмы но кылдылыны кутскизы: фестивальёслы тодмет пусъёс, ужрадъёслы ялонъёс. Кыкнамы но удмуртъёс луиськом бере, удмурт тема милемлы творческой огазеяськон кылдытыны мылкыд сётӥз. Бӧрысь со «Монами» удмурт дизайн-мастерской луиз», — вера Андрей Соловьёв. Солэн кылъёсызъя, мастерскойзылэн ужез нырысь ик визьбурлыко шуыны луэ, угось валтӥсь ужзы йыръёсазы пӧзе, собере гинэ ини кагаз вылын, компьютер монитор вылын быдэстӥське. Куронъёс бордын ужанъязы трос гинэ творческой материалзы люкаськиз. Соосты пӧртэм арбериос бордын улонэ пыӵатӥзы. Озьы йӧслык шӧмо туала вузъёсын пичияк онлайн-магазинзы кылдӥз. Удмурт дизайн бордын кузпалъёс вить ар ужало ини. Ми понна та одӥгез ужан ӧр, но тужгес яратоноез. Со пыр туала удмурт лулчеберетлы азинскыны юрттэммы потэ Андрей СоловьёвЕгит адямиос зэмзэ но юртто. Кылдыто удмурт пужыосын, суредъёсын кружкаос, футболкаос, открыткаос, пулэсь гадьпусъёс. Уг вунэто соос удмурт нылпиос сярысь но. «Ми туж яратыса кылдытӥм нылпиосмылы вузъёс: со магнитъёс но пу кубикъёс вылын удмурт алфавит. Али магнитъёс вылэ пӧйшуръёсты пуктӥськомы, соослэн нимъёссы удмурт, ӟуч но англи кылын гожтэмын луозы», — вера Соловьёв. Нылпиослы алфавит                                                                        Фото: vk.com (МОНАМИ удмурт дизайн-мастерской) © Кузпалъёс Выль арлы но рос-прос дасяськизы. «Открыткаос нырысетӥ арзэ гинэ ум поттӥське ни бере, басьтӥсьёсмылэсь ӵектонъёссэс но лыдэ басьтӥм. Бадӟым саклык висъямы асьме Тол Бабаенымы открыткаослы. Туэ ми юн кусып возим Тол Бабайлэн Юртэныз, соослы ас туссэс кылдытӥм. Открыткаослэн пӧртмась кужымзы сярысь вераны уг на быгатӥськы, но оскисько, ваньмыз пӧрмоз но Выль арлы матэгес сыӵе открыткаос туж ӟеч кузьым луозы шуыса», — оске Андрей Соловьёв. Выль арлы открыткаос                                                                            Фото: vk.com (МОНАМИ удмурт дизайн-мастерской) ©  Лэсьтоно арбериоссы вылэ суредъёсты дизайнеръёс асьсэос суредало, нош открыткаослы туспуктэмъёс лэсьтэ Екатерина. «Вуоно арлы ӵектосъёс сярысь малпанъёсмы вань, но соос сярысь вераськыны вазь на. Соос уго рос-прос ӧз на радъяське. Вань «удмурт» пӧйшуръёсын пиналъёслы футболкаос лэсьтон ужмы. Нылпи садъёсы ветлӥсь нылпиослэн «Мудорвай» йӧслык конкурссы улсын туэ ми 300-лэсь ятыр футболкаосты Татарстанысь удмуртъёслы келям», - вераз Андрей Соловьёв. Тӥни озьы, куд-ог дыръя шудон улсын кадь гинэ зэмзэ но пайдалыко уж лэсьтыны луэ вылэм. Нош уж борды рос-прос басьтӥськыса, солэсь табыш но поттыны луэ. 5 канал. Удмурт кылъя аспӧртэм кыллюкам Тегъёс: Ужбергатон Мерлык Лулчеберет Ижкар Киров Удмуртия удмуртъёс удмурткыл  